Lav et referat af nedenstående tekst:

Tekst:
Både Dyrenes Beskyttelse og Kattens Værn har registreret en kraftig stigning i antallet af strejfende og uønskede katte. - Antallet er enormt stort. Større end noget andet år, siger Karina Thomsen fra Frederikshavn Kattehjem. Samme melding kommer fra Kattens Værn i Aalborg. - Der er frygtelig mange herreløse katte i år. Mange flere end der plejer at være. Vi har oprettet venteliste her i sommer, fordi så mange ringer og vil af med katte, siger Anna-Marie Guldhammer Laursen. Internaterne prøver dog efter bedste evne at huse de uønskede katte, fordi dyrene ellers risikerer en grum skæbne. - Et par fra Nørresundby fandt en lille kattekilling i en pose, som stod i indkørslen ved baghjulet af bilen. Heldigvis skulle konen med ud og køre, og hun så, at der stod noget. Så det blev opdaget i tide, siger Anna-Marie Guldhammer Laursen. Internatsleder og katteinspektør Christian Poulsen fra Kattens Værns internat i Aalborg har egentlig kun plads til 45 katte. Men i øjeblikket bor der næsten dobbelt så mange. Desuden står der mange på venteliste. - Det er ikke ideelt, men vi løser det ved at vurdere de enkelte katte og kun sætte dem sammen i grupper, som ikke kommer op at slås, forklarer internatslederen. Ifølge Christian Poulsen er der flere typiske forklaringer på, at familier ikke længere vil have kat i huset. - Efter et par år er katten ikke længere interessant, og så skiller de sig af med den. Men det kan også skyldes allergi i familien, forklarer han.

Referat:
Der har aldrig været flere herreløse katte end nu. Resultatet er ventelister hos de internater, som tilbyder at huse kattene, oplyser DR Nordjylland.